CCET ขั้นเทพ! Q2 ฟาดกำไรเกือบ 2 เท่าตัวแถมปันผล 0.07 บ./หุ้น
CCET ขั้นเทพ! Q2 ฟาดกำไรเกือบ 2 เท่าตัว หรือ 298.56 ลบ.เพิ่มขึ้น 195% จากปีก่อนที่มีกำไร 101.23 ลบ.รับยอดขายเพิ่มดันกำไรกระฉูด ขณะที่ 6 เดือนยังมีกำไร 617.78 ลบ. เพิ่มขึ้น 150% จากปีก่อน แถมปันผล 0.07 บ./หุ้น XD 25 ส.ค. จ่ายจริง 10 ก.ย.58
11 ส.ค. 2558

บริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน) หรือ CCET รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 298.56 ล้านบาท หรือมีกำไรสุทธิ 0.07 บาทต่อหุ้น เพิ่มขึ้น 195% หรือกว่า 1 เท่าตัว จากช่วงเดียวกันของปีก่อนที่มีกำไรสุทธิ 101.23 ล้านบาท หรือมีกำไรสุทธิ 0.02 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 617.78 ล้านบาท หรือ 0.14 บาทต่อหุ้น เพิ่มขึ้น 150% จากช่วงเดียวกันของปีก่อนที่มีกำไรสุทธิ 246.58 ล้านบาท หรือ 0.06 บาทต่อหุ้น
โดยผลการดำเนินงานที่มีกำไรเพิ่มขึ้น เนื่องจากบริษัทมีการเพิ่มขึ้นของรายได้จากการขายนั้นมาจากยอดขายที่เติบโตของสินค้าในกลุ่มเครื่องพิมพ์และเครื่องรับสัญญาณดาวเทียม (set-top-box) เมื่อเปรียบเทียบกับงวดเดียวกันของปีที่ผ่านมา
พร้อมกันนี้บริษัทประกาศจ่ายปันผลงวด 1 ม.ค. 2558 ถึงวันที่ 30 มิ.ย. 2558  เป็นเงินสดอัตรา 0.07 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 25 ส.ค.58 โดยกำหนดจ่ายเงินปันผล 10 ก.ย.58